b'\n_START_ARTICLE_\nGips\n_START_SECTION_\nKrystallstruktur\n_START_PARAGRAPH_\nGips har monoklin krystallstruktur og forekommer oftest i naturen som transparente flak med god kl\xc3\xb8v og ofte  tvillinger som kalles selenitt. Mineralet kan ogs\xc3\xa5 forekomme silkeaktig og fibrig som s\xc3\xa5kalt satin spar. Dessuten kan mineralet ogs\xc3\xa5 forekomme granul\xc3\xa6rt eller kompakt. En sv\xc3\xa6rt finkornig hvit eller nesten fargel\xc3\xb8s variant kalles alabast, og i \xc3\xb8rkenomr\xc3\xa5der finnes en blomstaktig opak variant med sandkorn som kalles \xc3\xb8rkenrose. Slike \xc3\xb8rkenrose-krystaller kan ogs\xc3\xa5 oppst\xc3\xa5 ved inndampning fra l\xc3\xb8sning.\n_START_SECTION_\nNaturlige forekomster\n_START_PARAGRAPH_\nDen finnes i st\xc3\xb8rre mengder og i forskjellige former over hele jorden. Man regner med at det finnes over 2000 milliarder tonn gips i tillegg til det som er l\xc3\xb8st ut i vann. Gips er et evaporitt-mineral som dannes ved total inndampning av sj\xc3\xb8vann, vulkansk saltvann eller porev\xc3\xa6ske i bergarter. Gips dannes ogs\xc3\xa5 n\xc3\xa5r Kalsiumkarbonat CaCO\xe2\x82\x83, ofte i form av kalsitt, reagerer med svovelsyre som stammer fra kjemisk forvitring av svovelkis.\n_START_SECTION_\nPraktisk bruk\n_START_PARAGRAPH_\nFor \xc3\xa5 bruke gips til avst\xc3\xb8pning og for \xc3\xa5 forme det, m\xc3\xa5 mineralet brennes til et hvitt pulver som man l\xc3\xb8ser ut i vann, former og lar t\xc3\xb8rke slik at den krystalliserer til en st\xc3\xb8rknet masse._NEWLINE_Gips brukes i byggverk, blant annet i gipsplater for \xc3\xa5 lage vegger og som dekor, s\xc3\xa5kalt stukkatur, til modellering, formavtrykk og gipsbandasjer._NEWLINE_Gips har ogs\xc3\xa5 overtatt for kritt som materiale for \xc3\xa5 skrive p\xc3\xa5 tavler, selv om det fremdeles kalles kritt.'